b'\n_START_ARTICLE_\nKultakruunutangara\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKooltaan kultakruunutangara on noin 17\xc2\xa0cm. Lajin selk\xc3\xa4, rinta ja vatsa ovat v\xc3\xa4rilt\xc3\xa4\xc3\xa4n hohtavan violetin siniset. Siivet ovat mustat ja reunoiltaan vihert\xc3\xa4v\xc3\xa4n siniset. P\xc3\xa4\xc3\xa4 ja niska ovat v\xc3\xa4ritykselt\xc3\xa4\xc3\xa4n mustat lukuun ottamatta oranssinkeltaista p\xc3\xa4\xc3\xa4lakea. My\xc3\xb6s kultakruunutangaran alaper\xc3\xa4 on oranssinkeltainen.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nKultakruunutangaraa tavataan Andeilla Venezuelan l\xc3\xa4ntisimm\xc3\xa4ss\xc3\xa4 osassa, Kolumbiassa, Ecuadorissa ja Perun pohjoisosassa. Linnun elinymp\xc3\xa4rist\xc3\xb6\xc3\xa4 ovat kosteiden ja lauhkeiden metsien reunamaiden pensaikot. Elinymp\xc3\xa4rist\xc3\xb6t sijaitsevat useimmiten 2\xc2\xa0500\xe2\x80\x933\xc2\xa0500 metrin korkeudella merenpinnasta. Kultakruunutangarat el\xc3\xa4v\xc3\xa4t pareittain ja voivat liitty\xc3\xa4 sekaparviin.'